การผ่อนคลายความตึงเครียดครุชชอฟ

การผ่อนคลายความตึงเครียดครุชชอฟ (,  หรือเรียกง่าย ๆ ว่า ออตเตเปล) หมายถึงช่วงเวลาตั้งแต่กลางคริสต์ทศวรรษ 1950 ถึงกลางคริสต์ทศวรรษ 1960 ซึ่งเป็นช่วงที่การปราบปรามและการตรวจพิจารณาในสหภาพโซเวียตผ่อนคลายลง อันเนื่องมาจากนโยบายล้มล้างอิทธิพลของสตาลินและการอยู่ร่วมกันอย่างสันติกับประเทศอื่น ๆ ของนีกีตา ครุชชอฟ คำนี้บัญญัติขึ้นหลังจากนวนิยายเรื่อง ออตเตเปล ("Оттепель") ของอิลยา เอเรนบูร์ก ใน ค.ศ. 1954 ซึ่งโด่งดังในยุคนั้น

การผ่อนคลายเกิดขึ้นได้หลังจากอสัญกรรมของโจเซฟ สตาลิน ใน ค.ศ. 1953 เลขาธิการพรรคคอมมิวนิสต์ ครุชชอฟ ได้ประณามอดีตเลขาธิการพรรคสตาลิน  ใน "สุนทรพจน์ลับ" ระหว่างการประชุมสมัชชาพรรคคอมมิวนิสต์ครั้งที่ 20Khrushchev, Sergei N., translated by William Taubman, Khrushchev on Khrushchev, Boston: Little, Brown and Company, 1990. จากนั้นมีการขับกลุ่มนิยมสตาลินออกระหว่างการต่อสู้แย่งชิงอำนาจในเครมลิน การผ่อนคลายครั้งนี้โดดเด่นด้วยการเยือนกรุงปักกิ่ง ประเทศจีน ของครุชชอฟใน ค.ศ. 1954 การเยือนกรุงเบลเกรด ประเทศยูโกสลาเวียใน ค.ศ. 1955 (ซึ่งความสัมพันธ์ระหว่างทั้งสองประเทศเริ่มเสื่อมถอยนับตั้งแต่ความแตกแยกระหว่างตีโต-สตาลินใน ค.ศ. 1948) และการพบปะกับดไวต์ ดี. ไอเซนฮาวร์ในปีเดียวกันนั้น ซึ่งจุดสูงสุดคือการเยือนสหรัฐอเมริกาของครุชชอฟใน ค.ศ. 1959

การผ่อนคลายทำให้มีเสรีภาพในการรับรู้ข้อมูลข่าวสารในระดับหนึ่ง ทั้งในด้านสื่อ ศิลปะ และวัฒนธรรม เทศกาลนานาชาติ ภาพยนตร์ต่างประเทศ หนังสือที่ไม่มีการเซ็นเซอร์ และรูปแบบความบันเทิงใหม่ ๆ ทางโทรทัศน์ระดับชาติที่กำลังเกิดขึ้น ไม่ว่าจะเป็นขบวนสวนสนามและการเฉลิมฉลองขนาดใหญ่ ไปจนถึงรายการเพลงและวาไรตี้ยอดนิยม รายการเสียดสีและตลกขบขัน และรายการระดับออลสตาร์ เช่น โกลูบอยโอโกนิออก การเปลี่ยนแปลงทางการเมืองและวัฒนธรรมเหล่านี้ล้วนมีอิทธิพลสำคัญต่อจิตสำนึกสาธารณะของผู้คนหลายชั่วอายุคนในสหภาพโซเวียตSchecter, Jerrold L, ed. and trans., Khrushchev Remembers: The Glasnost Tapes, Boston: Little, Brown and Company, 1990

เลโอนิด เบรจเนฟ ผู้สืบทอดตำแหน่งต่อจากครุชชอฟ ได้ยุติการผ่อนคลาย การปฏิรูปเศรษฐกิจของอะเลคเซย์ โคซีกิน ใน ค.ศ. 1965 ถูกยกเลิกโดยพฤตินัยในช่วงปลายคริสต์ทศวรรษ 1960 ขณะที่การพิจารณาคดีของนักเขียนยูลี ดาเนียล และ อันเดรย์ ซินยัฟสกี ใน ค.ศ. 1966 ซึ่งเป็นการพิจารณาคดีต่อสาธารณะครั้งแรกนับตั้งแต่สมัยสตาลิน และการบุกครองเชโกสโลวาเกียใน ค.ศ. 1968 ถือเป็นสัญญาณของการกลับลำของการเปิดเสรีของสหภาพโซเวียต

 อ้างอิง 

 แหล่งข้อมูลอื่น 
 SovLit - Free summaries of Soviet era books, many from the thaw Era

หมวดหมู่:การเมืองสหภาพโซเวียต
หมวดหมู่:นีกีตา ครุชชอฟ
หมวดหมู่:การล้มล้างอิทธิพลของสตาลิน